Dølby 15-02-2021

Læserbrev:

Skrevet af:

Michael Lundsted Nielsen

Rudemøllevej 61, 7800 Skive

Medlem af Socialdemokratiet

**En gang imellem er det godt at tøve**

Jeg læste med stor interesse artiklen om, at politikere tøver med beslutning om plejecentre, da jeg er meget optaget af at sikre mig gode og velfungerende tilbud for borgerne i de lokale landsbysamfund – alle borgere såvel de yngre som de ældre.

Jeg godt klar over, at det er vigtigt at holde øje med økonomien i kommunen, så pengene bruges bedst muligt. Og ud fra et økonomisk kortsigtet perspektiv, kunne det være nærliggende at stoppe med at have ældrecentre i Hem og Rønbjerg, da de pt står tomme pga. manglende brandsikkerhed. Og som jeg kan forstå på artiklen, var det også den vej pilen pegende, da nogle medlemmer i udvalget tøvede.

Jeg håber, de vil blive ved at tøve – også når de skal til møde med borgmesteren. Jeg synes, det er vigtigt at have ældrecentre i vores lokale samfund i kommunen, både for beboerne på plejecentrene, men ikke mindst for de ældre i nærområdet, der har glæde af aktiviteterne og fællesskaberne på plejecentrene.

Hvis man tager Hem og Rønbjerg ud af ligningen, er jeg godt klar over, det måske vil være nemmere at finde de besparelser, der givetvis skal findes i analysen af ældreområdet. Men jeg synes, det er uordentligt for Hem og Rønbjerg. Plejecentrene i Hem og Rønbjerg bør indgå i den samlede analysen og efterfølgende drøftelse af strukturen for hele ældreområdet i Skive Kommune, som jeg kan forstå, skal ligge klar til sommer. En drøftelse der også giver lokalområderne mulighed for at blive hørt.

Beslutningen om plejehjemspladser skal ikke alene at bero på en kortsigtet økonomisk gevinst. Det er vigtigt med en langsigtet strategi for udvikling og kvalitet i Skive Kommunes tilbud til borgerne. Skive Kommune skal være attraktiv at bosætte sig i både som ung og ældre – og både i by og på landet. Det er vigtigt, der er gode lokale tilbud i nærområderne. Det, er jeg overbevist om, ikke bare giver den bedste kvalitet for borgerne, det giver også den bedste økonomiske i kommunen på den lange bane.

Analysen af ældreområdet må så vise om der er behov for ældrecentre i Hem og Rønbjerg og/eller andre steder. For mig handler det også om ordentlighed. Ordentlighed overfor borgerne i lokalområderne og ordentlighed overfor de personer, der er direkte og indirekte påvirket af beslutningen – en gang imellem er det godt at tøve.